‘ધ કપિલ શર્મા શો’ દિવસે-દિવસે ખૂબ જ કન્ટ્રોવર્સીમાં ફસાઈ રહ્યો છે અને હાલમાં એવી વાતો ચાલી રહી છે કે સિંગર અરમાન મલિક અને તેનો ભાઈ અમાલ મલિક શો અડધેથી છોડીને જતા રહ્યા હતા. જોકે અરમાને આ વાતને ફગાવી દીધી છે. અરમાને કહ્યું હતું કે કપિલ શર્માને નીચો દેખાડવા માટે આવા સમાચાર ફેલાવવામાં આવી રહ્યા છે. આ વિશે અરમાને ફેસબુક પર સ્ટેટમેન્ટ જાહેર કર્યું હતું જેમાં તેણે લખ્યું હતું કે ‘મેં હાલમાં જ એવા સમાચાર જોયા છે કે હું અને મારો ભાઈ અમાલ મલિક ‘ધ કપિલ શર્મા શો’ અડધેથી છોડીને જતા રહ્યા હતા. આ તદ્દન ખોટી અને ખૂબ જ વાહિયાત વાત છે. હું એક વાત સાફ કહી દેવા માગું છું કે ‘ધ કપિલ શર્મા શો’નું મારી સાથે શૂટિંગ જ નહોતું તો પછી હું કેવી રીતે શો અડધેથી છોડીને જતો રહું. હું મારા શો માટે ઓડિશામાં હતો. અમાલે એમાં હાજરી નહોતી આપી, કારણ કે તેની જરૂરી મીટિંગ હતી. કપિલ શર્માને નીચો પાડવા માટે લોકો કેવા-કેવા સમાચાર ફેલાવે છે એ નવાઈની વાત છે. કપિલ ખૂબ જ ટૅલન્ટેડ આર્ટિસ્ટ છે. હું અને અમાલ છેલ્લી વાર તેના શોમાં ગયા ત્યારે અમને ખૂબ જ મજા આવી હતી.’